पर्दे को लेकर दूसरा तथ्य यह है कि भारत सहित कई दक्षिण एशियाई देशों में पर्दा व्यवस्था केवल मुसलमानों में ही नहीं बल्कि दूसरे धर्मों में भी पाई जाती है। घूंघट में रहना,अपने ससुर,जेठ अथवा परिवार के दूसरे बड़े बुज़ुर्गों यहां तक कि गांव-मोहल्ले वालों के सामने पर्दे में रहना या चेहरे पर घूंघट डालकर रखना किसी धर्म विशेष का नहीं बल्कि हमारी संस्कृति का एक हिस्सा है। आज भी हमारे ही देश में महिलाओं की ऐसी बड़ी आबादी मिलेगी जो अपने पति का नाम तक नहीं लेतीं। इसे हम किसी धर्म से जोडऩे के बजाए यदि क्षेत्रीय संस्कृति से जोड़ें तो ज़्यादा बेहतर होगा। भारत,पाकिस्तान तथा बंगला देश वह मुल्क हैं जहां महिलाओं के पर्दे के लिए ही डोली का चलन हुआ करता था। यह डोली केवल मुसलमान ही इस्तेमाल नहीं करते बल्कि हर धर्म की पर्दा नशीन महिलाएं डोली में सवार होकर एक जगह से दूसरी जगह जाया करती थीं। लिहाज़ा पर्दा व्यवस्था को पूरी तरह से मुस्लिम महिलाओं से संबंधित विषय है यह बताना भी उचित नहीं है।